**EGYSÉGES SZERKEZETBEN**

**A büntetés-végrehajtás országos parancsnokának  
34/2015. (IV.28.) OP**

***s z a k u t a s í t á s a***

***a panaszok, közérdekű bejelentések intézésének rendjéről***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján - figyelemmel a panaszokról és a közérdekű bejelentésekről szóló 2013. évi CLXV. törvényre, valamint a panaszokkal és a közérdekű bejelentésekkel kapcsolatos ügyek egységes intézéséről szóló 22/2014. (XII. 5.) BM utasításra -, a panaszok és a közérdekű bejelentések intézési rendjének kialakítása, valamint a korrupció elleni fellépéssel összefüggésben a közérdekű bejelentők védelme érdekében a következő szakutasítást adom ki:

1 A szakutasítás hatálya a Büntetés-végrehajtás Országos Parancsnokságára (továbbiakban: BVOP), és a büntetés-végrehajtási intézetekre, intézményekre és a a fogvatartottak kötelező foglalkoztatására létrehozott gazdasági társaságokra (a továbbiakban: bv. intézetek) terjed ki.

*Módosította:39/2017 OP szakutasítás, 2017.03.13.*

2.  A büntetés-végrehajtás hatáskörét tekintve panasznak, vagy közérdekű bejelentésnek minősülnek azok a beadványok, amelyek a büntetés-végrehajtási szervezet eljárása során egyéni jog- vagy közösségi érdeksérelem megszüntetésére irányulnak és konkrét kifogást tartalmaznak.

*Módosította:39/2017 OP szakutasítás, 2017.03.13.*

3.  Értelmező rendelkezések a szakutasítás vonatkozásában

*a)*  adatlap: a 22/2014. (XII. 5.) BM utasítás 1. melléklet tartalma szerinti formanyomtatvány,

*b)*  beadvány: panasz, közérdekű bejelentés,

*c)*  bejelentő: az a természetes, vagy jogi személy, aki szóban: személyesen vagy távbeszélő készüléken, valamint írásban: e-mailben, telefaxon, levélben beadvány tesz,

*d)*  panaszos: a panaszt bejelentő természetes, vagy jogi személy.

4.  A BVOP Ellenőrzési Szolgálat működteti a panaszok és közérdekű bejelentések egységes intézési rendjének kialakítása érdekében a panaszirodát.

*Módosította:39/2017 OP szakutasítás, 2017.03.13.*

5.  A panasziroda ügykörében eljárva, a beadvány fogadását, kivizsgálását és elbírálásának koordinálását végzi, gondoskodik a hatályos jogszabályok és belső szabályozók maradéktalan betartásáról.

6.  A panasziroda feladatai:

*a)*  fogadja a közzétett ügyfélszolgálati elektronikus címre, postacímre, telefax számra beérkező írásbeli és a telefonon történő szóbeli beadványokat,

*b)*  a közzétett ügyfélfogadási időben ellátja a személyesen tett beadványok fogadását,

*c)*  a szóbeli beadványokról adatlapot készít,

*d)*  haladéktalanul jelenti a büntetés-végrehajtás országos parancsnokának, ha a beadvány bűncselekményre utal, vagy ha a bejelentő veszélyeztetett közérdekű bejelentőnek minősül,

*e)*  kezeli a beadvány személyes adatot tartalmazó részét, a bejelentő kérésére gondoskodik a zárt adatkezelésről,

*f)*  értelmezi a beadványt, és amennyiben az a panasz vagy közérdekű beadvány fogalma alá nem vonható, így különösen más, első vagy másodfokú eljárásra tartozik, azt a hatáskörrel és illetékességgel rendelkező szervhez, illetve bv. intézethez átteszi és erről a tényről a bejelentőt tájékoztatja,

*g)*  dönt a beadvány kivizsgálásának mellőzése kérdésében, ha a beadvány, a korábbival azonos tartalmú ugyanazon bejelentő által tett ismételt beadvány, vagy azonosíthatatlan személy tette azt, a mellőzésről a bejelentőt tájékoztatja.

*h)*  dönt a panasz kivizsgálásának mellőzése kérdésében, ha a panaszos a sérelmezett tevékenységről vagy mulasztásról való tudomásszerzéstől számított hat hónap után terjesztette elő panaszát, a mellőzésről a panaszost tájékoztatja,

*i)*  elutasítja a panasz kivizsgálását, ha a panaszos a sérelmezett tevékenység vagy mulasztás bekövetkeztétől számított egy éven túl terjesztette elő a panaszt, az elutasításról a panaszost tájékoztatja,

*j)*  a bejelentést előzetesen megvizsgálja és eldönti, hogy a beadvány mely bv. intézet, vagy BVOP szervezeti egység feladatkörébe tartozik.

*k)*  elbírálja és megválaszolja a beadványt, ha az nem igényel speciális szakértelmet,

*l)*  átteszi a beadványt, ha azt nem az eljárásra jogosult szervhez tették meg. Az áttételről a bejelentőt azzal egyidejűleg értesíti, ha a közérdekű beadvány jogszabály megalkotására vagy módosítására irányuló javaslatot tartalmaz, azt a jogalkotói hatáskörrel rendelkező személynek vagy szervnek is megküldi,

*m)*  a beadvány előzetes vizsgálata eredményének megfelelően elbírálásra továbbítja azt a hatáskörrel rendelkező bv. intézet, vagy BVOP szervezeti egység részére,

*n)*  betekinthet bármely iratba, dokumentumba és nyilvántartásba az információs önrendelkezési jogról és az információszabadságról szóló 2011. évi CXII. törvény, a minősített adat védelméről szóló 2009. évi CLV. törvény rendelkezéseinek betartása mellett,

*o)*  a beadványokról a tárgyévet követő naptári év január 31-ig a BM ellenőrzési feladatokat és a panaszügyi feladatokat ellátó szervezeti egységei részére adatszolgáltatást teljesít,

*p)*  együttműködik a BVOP Informatikai Főosztályával az Alapvető Jogok Biztosának Hivatala által üzemeltetett, közérdekű beadványok védett elektronikus rendszerében történő ügyintézése során.

7.  A hatásköri vizsgálat eredményeként kijelölt bv. szerv köteles:

*a)*  a beadványt annak beérkezésétől számított harminc napon belül elbírálni,

*b)* ha az elbírálást megalapozó vizsgálat előreláthatólag harminc napnál hosszabb ideig tart, erről a bejelentőt és a panaszirodát - az elintézés várható időpontjának és az eljárás újabb harminc nappal történő meghosszabbodása indokainak egyidejű közlésével - tájékoztatni,

*c)*  a beadvány érdemi elbírálása során, az abban foglaltakat jogszerűségi és szakszerűségi szempontból részletekre kiterjedően vizsgálni. Az elbírálást megalapozó iratokat, egyéb bizonyítékokat beszerezni,

*d)*  meghallgatni bejelentőt, ha azt a beadvány tartalma szükségessé teszi,

*e)*  az elbírálás befejezésekor

*ea)* haladéktalanul értesíteni panaszirodát az elbírálás eredményéről és a megtett intézkedésekről a bejelentőnek szóló értesítés megküldésével,

*eb)* ezzel egyidejűleg tájékoztatja a bejelentőt - a minősített adat kivételével és a (bűnügyi) személyes adatok védelmére való tekintettel - az elbírálás eredményéről.

*Módosította:39/2017 OP szakutasítás, 2017.03.13.*

8.  Amennyiben a kivizsgálás eredményeként büntető-, szabálysértési, fegyelmi vagy kártérítési eljárás megindítására okot adó cselekmény gyanúja merül fel, akkor

*a)*  a BVOP szervezeti egysége, a BVOP nyomozótisztjével köteles egyeztetni állásfoglalás és minősítés céljából és az egyeztetés eredménye alapján, a vizsgálat során keletkezett iratok másolatát a 7. ea) alpontban foglalt visszatájékoztatással együtt a panasziroda részére megküldeni,

*b)*  a bv. intézet, a nyomozótiszt útján köteles intézkedni a feljelentés megtételére, illetve a fegyelmi eljárás megindítására. A vizsgálat során keletkezett iratok másolatát a 7. ea) alpontban foglalt visszatájékoztatással együtt a panasziroda részére megküldeni.

*Módosította:39/2017 OP szakutasítás, 2017.03.13.*

9.  A hatásköri vizsgálat eredményeként kijelölt bv. intézet, vagy a BVOP szervezeti egysége javaslatot tehet a panasziroda részére a több azonos tartalmú beadvány kivizsgálásának mellőzésére, ha a bejelentők egyidejű tájékoztatása megvalósítható.

10. A panasziroda indokolt esetben jogosult a beadvány elbírálásának felülvizsgálatát kezdeményezni a büntetés-végrehajtás országos parancsnokánál.

11. Ha a beadvány elbírálása során nyilvánvalóvá vált, hogy a panaszos vagy a közérdekű bejelentő rosszhiszeműen, döntő jelentőségű valótlan információt közölt és

*a)*  ezzel bűncselekmény vagy szabálysértés elkövetésére utaló körülmény merül fel, személyes adatait az eljárás lefolytatására jogosult szerv vagy személy részére át kell adni,

*b)*  alappal valószínűsíthető, hogy másnak jogellenes kárt vagy egyéb jogsérelmet okozott, személyes adatait az eljárás kezdeményezésére, illetve lefolytatására jogosult szervnek vagy személynek kérelmére át kell adni.

12. A 11. a) - b) pontban foglalt intézkedések ügyében az 7. ea) alpontban foglaltak értelemszerű alkalmazásával az elbírálást végző bv. intézet, vagy BVOP szervezeti egység jár el.

*Módosította:39/2017 OP szakutasítás, 2017.03.13.*

13. Jelen szakutasításban nem szabályozott kérdések vonatkozásában a panaszokról és a közérdekű bejelentésekről szóló 2013. évi CLXV. törvény és a panaszokkal és a közérdekű bejelentésekkel kapcsolatos ügyek egységes intézéséről szóló 22/2014. (XII. 5.) BM utasítás rendelkezéseit kell alkalmazni.

14. Jelen szakutasítás 2015. május 1-jén lép hatályba.

**Csóti András bv.vezérőrnagy**országos parancsnok